
A történelmi Magyarország délvidéki és felvidéki területein élő németségének kálváriája a XX. Században

A trianoni békeszerződést követően nemcsak a magyarság szakadt szét a környező államok területére, hanem a közel két millió főt kitevő Kárpát-medencei németség is. A kutatás során vizsgált két állam közül Csehszlovákia 265 000, míg Jugoszlávia 310 000 fős németséget “örökölt”, amelyek a két világháború között a helyi magyar kisebbséggel szemben privilegizáltak voltak, azonban a II. világháború hadi és politikai eseményei a térség német közösségeinek sorsát „megpecsételték”. A világháborús vereség miatt Európa-szerte a németség kollektív bűnössé vált, amely a Kárpát-medencei németeket sem kímélte. A háborút követően a két környező állam „sem tartott már igényt” a korábban előnyben részesített, de 1944 után már „kényelmetlenné”, sőt problémássá vált német kisebbségre, ezért igyekeztek ezen közösségtől minden lehetséges fizikai eszközzel megszabadulni (kitelepítés, internálás, genocídium). 
Így tűnt el Délvidékről és Felvidékről az 1910-es népszámlálások alapján közel 600 000 német ajkú ember, akik „történetének” elemzésével egy olyan, a térségre jellemző probléma tárható fel, mely megmagyarázza napjaink viszályait, konfliktusait is. A vizsgált téma ezen túl azért is „állatorvosi ló”, mivel bemutatja a korabeli többségi politika kisebbségellenes gyakorlatát, a nagyhatalmak „tájékozatlanságát és érdektelenségét” egy-egy kisebbség léte szempontjából, valamint kilép a magyar tudományos élet és közvélemény azon „egysíkú szemléletmódjából”, amely csak a határon túli magyarság sorsát vizsgálja, szemben a nagyságrendileg hasonló létszámú és történetű Kárpát-medencei németséggel.



